Framsenteret

Framsenteret (FRAM – Nordområdesenter for klima og miljøforskning) er et forskningssamarbeid som ledes fra Framsenterets bygg i Tromsø. Framsenteret huser en rekke forsknings- og forvaltningsinstitusjoner med tyngdepunkt på arktiske miljøspørsmål. Forskningssamarbeidet består av 21 institusjoner som driver med tverrfaglig forskning, rådgivning, forvaltning og formidling innen naturvitenskap, teknologi og samfunnsvitenskap.

Framsenteret var tidligere kjent som Polarmiljøsenteret (Senter for miljø og samarbeid i polarområdene og Barentsregionen). Navnendringen skjedde 29. september 2010, og senteret ble åpnet under det nye navnet av statsminister Jens Stoltenberg, kunnskapsminister Kristin Halvorsen og kommunalminister Liv Signe Navarsete.Åpnet Framsenteret i Tromsø, Fish.no 29. september 2010

I tilknytning til senteret ligger også opplevelsessenteret Polaria. 

 Institusjonen og forskning 
FRAM– Nordområdesenter for klima og miljøforskning, i dagligtale Framsenteret, skal gjennom samarbeide utøve tverrfaglig forskning av høy internasjonal standard og som er viktig for forvaltningen av nordområdene. Framsenteret skal bidra med forskning som tar for seg utfordringene i nordområdene, både med hensyn til miljø- og samfunnsmessige konsekvenser. Forskningen skal rettes mot de stadig mer sammensatte utfordringer innen klima og miljø hvor beslutninger i forvaltningen må tas under usikkerhet. Resultatene av forskningen skal kunne danne grunnlag for å redusere risiko i forvaltningen gjennom å få kunnskap om løsninger som vil fungere under ulike mulige framtidsscenarier og samtidig bidra til at ny næringsvirksomhet og annen menneskelig aktivitet skjer på et bærekraftig vis. 

I tillegg til forskningen som allerede gjøres i de ulike medlemsinstitusjonene, samarbeides det innenfor rammen av Framsenteret om forskningsprogrammer og prosjekter. Forskningen er konsentrert om hvilken betydning klimaendringer, forurensing og andre påvirkninger har for natur og samfunn i nordområdene. Bred formidling av resultatene, både nasjonalt og internasjonalt, er en viktig del av aktiviteten. Forskningen i Framsenteret blir hovedsakelig finansiert av Klima- og miljødepartementet. Men også Nærings- og fiskeridepartementet, Utdanningsdepartementet og Utenriksdepartementet bidrar.

Framsenteret består av forskningsinstitusjonene Norsk Polarinstitutt, Akvaplan-niva,  Norsk institutt for naturforskning, NILU, Norsk institutt for kulturminneforskning, Meteorologisk institutt, Norges geologiske undersøkelse, Direktoratet for strålevern og atomsikkerhet, Kartverket, Kystverket, Havforskingsinstituttet, CICERO, SINTEF, NIBIO, NORCE, UNIS, Nofima, UiT Norges arktiske universitet, Veterinærinstituttet og Norges geotekniske institutt Assosiert medlem er opplevelsessenteret Polaria som  ligger like ved Framsenterbygget.

Forskningssamarbeidet FRAM – Nordområdesenter for klima- og miljøforskning ledes av en styringsgruppe. Disse er  oppnevnt av departementsgrupppen, som består av representanter fra Klima- og miljødepartementet, Kunnskapsdepartementet, Landbruks- og matdepartementet, Nærings- og fiskeridepartementet, Olje- og energidepartementet og Samferdselsdepartementet. Leder for styringsgruppen er Bo Andersen.

Framsenteret har et eget sekretariat som koordinerer forskning og formidling. Formidlingskoordinator: Helge M. Markusson. Forskningskoordinator: Kathryn Donnelly. I tillegg til felles forskningsflaggskip koordinerer Framsenteret Drift AS brukerinteresser vedrørende bygget og drifter fellestjenester i Framsentere. Direktør ved Framsenteret Drift AS er Inger Christiansen. 

Framsenteret (tidligere Polarmiljøsenteret) er også bygningen som rommer flere de nevnte institusjonene. I tillegg har blant annet Arctic Råds sekretariat, BarentsWatch, American Presence Post og Arctic Frontiers sekretariat tilhold i bygningen, Den ble oppført av Statsbygg og sto ferdig høsten 1998. Arkitekter var JAF arkitektkontor på Gjøvik, og oppdragsgiver var Miljøverndepartementet i forbindelse med Stortingets vedtak i 1993 om å flytte Norsk Polarinstitutt fra Oslo til Tromsø. Byggetrinn 2 ble tatt i bruk i februar 2018. Bygningene inneholder diverse kontorer, laboratorier, bibliotek, lagerrom, konferanselokaler, kantine med mere fordelt over 24 000 m² og seks etasjer.

Framsenteret ligger i strandkanten rett sør for Tromsø sentrum, mellom Hålogaland Teaters bygg, småbåthavn, Tromsø kunstforening og Macks Ølbryggeri. Like vest for bygningen holder Statsforvalteren i Troms og Troms fylkeskommune til.

Bygget til Framsenteret utgjør en estetisk enhet med nabobygget, opplevelses- og formidlingssenteret Polaria. I 2003 mottok disse to bygningene FIABCI Norways Eiendomspris for «god norsk arkitektur og byggeskikk».

 Referanser 

Eksterne lenker
 Framsenterets nettside
 JAF arkitektkontors hjemmeside 

Kategori:Byggverk i Tromsø
Kategori:Norsk forskning
Kategori:Kultur i Tromsø
Kategori:Næringsliv i Troms